**Tietoturvapolitiikka**

Muuramen seurakunnan tietoturvapolitiikan määrittelyasiakirja on kirkkoneuvoston hyväksymä näkemys tietoturvan päämääristä, periaatteista, vastuista ja toteutuksesta. Siinä huomioidaan lakien ja sopimusten asettamat vaatimukset Muuramen seurakunnan toiminnalle ja se koskee kaikkien tietojen turvallista käsittelyä.

Tietoturvallisuudessa ei ole kyse vain tekniikasta vaan ihmisten työskentelytavoista. Kaikkien tulee tietää, miten tietoturvallisuudesta voidaan huolehtia. Kyse on jatkuvasta suunnitelmallisesta toiminnasta.

Tietoturvallisuus on osa Muuramen seurakunnan kokonaisturvallisuutta ja se kattaa tietojenkäsittelyn koko tiedon elinkaaren riippumatta siitä millä tavalla tai välineillä tietoa käsitellään. Se kattaa myös tiedon synnyn, käsittelyn, arkistoinnin ja tiedon siirtämisen viranomaistoimien niin edellyttäessä.

Tietoturvallisuus ja tietosuojaturvallisuus ovat osa Muuramen seurakunnan toiminnan laatua.

Tietoturvallisuustoimet koskevat tiedon luomista, käsittelyä, luovutusta, siirtoa, arkistointia, tiedon hävittämistä asiakkaiden, jäsenrekisterin tai muun viranomaisen perusteella saatujen luotettavien tietojen osalta.

Tietoturva-asioiden hoitamisessa on otettava huomioon yleinen lainsäädäntö, joka sisältää tietoturvallisuutta koskevia säännöksiä ja joka kirkkolain perusteella tai muutoin välittömästi koskee kirkollishallintoa. Tällaisia säädöksiä ovat mm. henkilötietolaki, laki viranomaisen toiminnan julkisuudesta, sähköisen viestinnän tietosuojalaki, laki yksityisyyden suojasta työelämässä, hallintolaki, laki sähköisestä asioinnista viranomaistoiminnassa, laki uskontokuntien jäsenrekistereistä, laki väestöntietojärjestelmästä ja Väestörekisterikeskuksen varmennepalveluista.

Tietoturvallisuuteen kuuluvat osatekijät ovat tiedon käytettävyys (tieto on hyödynnettävissä oikeaan aikaan), eheys (tieto on yhtä pitävä alkuperäisen tiedon kanssa) ja luottamuksellisuus (kukaan ulkopuolinen ei saa tietoa käsittelyyn). Tietoturvallisuuden kehittämisen ja ylläpidon tarkoituksena on varmistaa Muuramen seurakunnan häiriötön toiminta normaali- ja poikkeustilanteessa. Tietosuoja on osa tietoturvallisuuden kokonaisuutta.

**Tietoturvapolitiikan kokonaisvaltaisuus ja tavoitteet**

Tietoturvallisuus on erottamaton osa Muuramen seurakunnan päivittäistä toimintaa. Tietoturvallisuustoimet koskevat sähköisessä, suullisessa ja kirjallisessa muodossa olevan tiedon käsittelyä, luovutusta ja siirtoa viranomaistoimien niin edellyttäessä. Tavoitteena on taata Muuramen seurakunnan toiminta kaikissa olosuhteissa. Tietoturvallisuuden kehittämisen ja ylläpidon tarkoituksena on myös varmistaa Muuramen seurakunnan häiriötön toiminta normaali- ja poikkeustilanteessa.

Päivittäisen tietojen käsittelyn ja tietoturvan takaamisen lisäksi varaudutaan toimintaa haittaaviin uhkatilanteisiin ja niistä toipumiseen, sekä tietojen käsittelyyn ja tietoturvallisuuden ylläpitämiseen poikkeuksellisissakin olosuhteissa sekä palauttamaan toiminta normaalitilanteeseen mahdollisimman nopeasti. Muuramen seurakunnan hallussa olevat tietoaineistot, tietojenkäsittelyjärjestelmät, -laitteistot ja -palvelut suojataan asianmukaisesti laissa ja asetuksissa annettujen säädösten mukaisesti niin normaali- kuin erityisoloissakin. Muuramen seurakunnan tietoturvapolitiikka noudattaa EU:n tietosuoja-asetuksen vaateita siltä osin kuin ne ovat tiedossa.

**Tietoturvallisuus on osa kokonaisturvallisuutta**

Tietoturvallisuustyön päämääränä on turvata asiakkaiden ja henkilöstön yksityisyyden suoja sekä kaikissa olosuhteissa varmistaa asiakastietojen eheys ja käytettävyys. Jokainen tietojärjestelmien ja niiden sisältämien tietojen käyttäjä vastaa tietojensa ja tietojärjestelmiensä suojaamisesta omalta osaltaan. Tietoturvan osalta huomioidaan työntekijöiden ohjeistus, koulutus, sekä uusien työntekijöiden taustojen tarkistus rekrytoinnin yhteydessä ja salassapitosopimukset sekä ohjeet tietoturvasta työ-/virkasuhteen päättyessä.

Tietoturvallisuustyö on myös tietoturvallisuuden saavuttamiseksi ja ylläpitämiseksi tehtävien toimenpiteiden suunnittelua ja toteuttamista. Tietoturvallisuudesta huolehtiminen kuuluu jokaisen Muuramen seurakunnan työntekijän, kuntouttavan työtoiminnan ja opiskelijoiden perusvelvollisuuksiin.

Tietoturvallisuuden kokonaisuus muodostuu seuraavista tekijöistä: hallinnollinen tietoturvallisuus, henkilöstöturvallisuus, fyysinen tietoturvallisuus, tietoliikenneturvallisuus, laitteisto- ja ohjelmistoturvallisuus, käyttöturvallisuus, tietojen ja tietojärjestelmien käytön turvallisuus ja tietoaineistoturvallisuus.

**Vastuut ja organisointi**

Tietoturvallisuuden toteutumisen kokonaisvastuu on rekisterinpitäjällä. Tietoturvallisuutta seurataan aktiivisesti ja poikkeamiin puututaan nopeasti ennalta määriteltyjen menetelmien mukaisesti.

Rekisterinpitäjä vastaa siitä, että Muuramen seurakunnassa olevat työntekijät, kuntouttavassa työtoiminnassa olevat ja opiskelijat ovat tutustuneet annettuihin tietoturva- ja tietosuojaohjeisiin.

Tietoturvavastaava vastaa osaltaan siitä, että tietoturvallisuus toteutuu eri järjestelmien osalta koko järjestelmien elinkaaren ajan esim. Kirjuri, Kipan Akkuna, Populus, Katrina, Status, serveri. Muuramen seurakuntaan hankittavien tietojärjestelmien tulee täyttää tietoturvapolitiikan ja sen perusteella laadittujen ohjeiden mukaiset ehdot, mikäli tietojärjestelmällä on yhteinen rajapinta Muuramen seurakunnan tietojärjestelmien kanssa. Palvelusopimuksessa sovitaan tietoturvallisuuden käytännön toteuttamistoimenpiteistä.

**Menettely tietoturvan vaarantuessa**

Muuramen seurakunnan rekisterinpitäjä, tietosuojayhteyshenkilö ja tietosuojavastaava yhdessä tekevät Muuramen seurakunnan tietoturvallisuuteen liittyviä selvityksiä sekä toteuttavat toimenpiteet havaittujen tietoturvallisuusrikkomusten selvittämiseksi.

Jokaisella Muuramen seurakunnan palveluksessa olevalla on velvollisuus ilmoittaa havaitsemistaan tietoturvallisuuden puutteista tai epäilemistään tietoturvarikkomuksista.

Muuramen seurakunnan tietoturvapolitiikkaa täydentävät erilliset ohjeistukset.

**Tietoturvapolitiikan vahvistaminen**

Muuramen seurakunnan kirkkoneuvosto on vahvistanut tämän politiikan 25.4.2018